ཆོས་རྒྱལ་སྲོང་བཙན་སྒམ་པོའི་བཙུན་མོ་རྣམས་ཀྱིས་བཞེངས་པའི་ལྷ་ཁང
ཆོས་རྒྱལ་སྲོང་བཙན་སྒམ་པོའི་བཙུན་མོ་རྣམས་ཀྱིས་བཞེངས་པའི་ལྷ་ཁང་རྣམས་ནི། ༡  ཆོས་རྒྱལ་སྲོང་བཙན་སྒམ་པོའི་བཙུན་མོ་དང་པོ་མོང་བཟའ་ཁྲི་ལྕམ་ནི།  བོད་ཡུལ་དབུས་སུ་མོང་གི་ཁྱིམ་རྒྱུད་དུ་འཁྲུངས།  རྒྱལ་བོ་སྲོང་བཙན་སྒམ་པོའི་ཁབ་ཏུ་ཕྱིན། མཛད་རྗེས་གཙོ་བོར་བྲག་ཡེར་པའི་ལྷ་ཁང་བཞེངས།     སྐབས་དེར་བན་བོན་གང་གི་ལུགས་ཡིན་མ་གསལ།  དེང་དུས་ནང་པའི་ཆོས་ལུགས་ཀྱི་སྒྲུབ་གནས་གྲགས་ཆེ་བ་ཞིག་ཡིན། ༢ རྒྱལ་བོ་སྲོང་བཙན་སྒམ་པོའི་བཙུན་མོ་གཉིས་པ་མི་ཉག་བཟའ་རུ་ཡོང་བཟའ་ནི།  མདོ་ཁམས་མི་ཉག་གི་ཡུལ་དུ་འཁྲུངས།  ཆོས་རྒྱལ་སྲོང་བཙན་སྒམ་པོའི་ཁབ་ཏུ་ཕྱིན།  མཛད་རྗེས་གཙོ་བོར་བྲག་མགོན་པོའི་ལྷ་ཁང་བཞེངས།  ལྷ་ཁང་དེ་ཡང་ཐོག་མར་བན་བོན་གང་ཡིན་མ་ངེས་ཀྱང་ཕྱིས་ནང་པའི་ལུགས་ཀྱི་ལྷ་ཁང་ཞིག་ཡིན་པར་གྲགས། ༣ རྒྱལ་པོ་སྲོང་བཙན་སྒམ་པོའི་བཙུན་མོ་གསུམ་པ་ཞང་ཞུང་བཟའ་ལི་ཐིག་སྨན་ནི། གངས་ཏི་སེའི་ཞོལ།  མཚོ་མ་ཕམ་པའི་འགྲམ་དུ་ཞང་ཞུང་རྒྱལ་པོའི་སྲས་མོ་་རུ་འཁྲུངས།  སྲོང་བཙན་སྒམ་པོའི་སྲིང་མོ་སད་མ་ཀ་ཞང་ཞུང་རྒྱལ་པོའི་བཙན་མོར་ཕྱིན་པ་དང་དུས་མཚུངས་ཙམ་ན།  ལི་ཐིག་སྨན་སྲོང་བཙན་སྒམ་པོའི་བཙུན་མོར་བསུས།  མཛད་རྗེས་གཙོ་བོར་ཐེམ་བུ་ལྐོག་གི་ལྷ་ཁང་བཞེངས།དེ་ནི་ཞང་ཞུང་བོན་ལུགས་ཀྱི་ལྷ་ཁང་ཞིག་ཡིན་པར་གྲགས་པ་ཙམ་ལས་དེང་དུས་གནས་ཡུལ་གང་ཡིན་ཤེས་མཁན་མེད་པར་སྣང་། ༤ རྒྱལ་བོ་སྲོང་བཙན་སྒམ་པོའི་བཙུན་མོ་བཞི་བ་བལ་བཟའ་ཁྲི་བཙན་ནི། དེང་དུས་བལ་བོའི་རྒྱལ་ས་ཀ་ཏེ་མན་ཏུར་བལ་བོའི་རྒྱལ་པོ་འོད་ཟེར་ཁྲི་བཙན་གྱི་སྲས་མོ་རུ་འཁྲུངས།  ཤིང་འབྲུག་སྤྱི་ལོ་༦༣༢ལོར་སྲོང་བཙན་སྒམ་པོའི་ཁབ་ཏུ་ཕེབས། མཛད་རྗེས་གཙོ་བོར་ས་ཕག་སྤྱི་ལོ་༦༣༩ལོར་ར་ས་འཕྲུལ་སྣང་གི་གཙུག་ལག་ཁང་བཞེངས།  ལྷ་ཁང་འདི་ནི་བལ་བཟའ་ཁྲི་བཙུན་གྱིས་གདན་དྲངས་པའི་ཇོ་བོ་མི་བསྐྱོད་རྡོ་རྗེའི་སྐུ་རྟེན་བཞུགས་གནས་ཀྱི་ཆེད་དུ་བཞེངས་པ་སྟེ། བོད་དུ་ནང་པ་སངས་རྒྱས་པའི་ཆོས་ལུགས་ཀྱི་ལྷ་ཁང་དང་པོ་ཡིན། ༥ རྒྱལ་པོ་སྲོང་བཙན་སྒམ་པོ་བཙུན་མོ་ལྔ་པ་རྒྱ་བཟའ་ཀོང་ཇོ་ནི།  རྒྱ་ནག་ཐང་གི་རྒྱལ་པོ་ཐང་ཐའེ་ཙུང་གི་སྲས་མོ་རུ་འཁྲུངས།  བོད་ཀྱི་རྒྱལ་པོའི་ཁབ་ཏུ་བཞེས། མཛད་རྗེས་གཙོ་བོར་རྒྱ་སྟག་ར་མོ་ཆེའི་ལྷ་ཁང་བཞེངས། ལྷ་ཁང་འདི་ནི་ལྕགས་ཕག་སྤྱི་ལོ་༦༥༡ལོར་བཞེངས་པར་གསལ། འདི་ནི་རྒྱ་བཟའ་ཀོང་ཇོས་གདན་དྲངས་པའི་ཇོ་བོ་ཤྰཀྱ་མུ་ནེའི་སྐུ་བརྙན་གྱི་བཞུགས་ཡུལ་གྱི་ཆེད་དུ་བཞེངས་པ་ཡིན། དཀར་ནག་རྒྱ་དང་བལ་པོ་དང་། ལི་ཡུལ་ལ་སོགས་མཐའ་བཞིར་འབྲེལ།  ཞང་གསུམ་བློན་བཞིས་གཙོ་བྱས་པའི།  དགུང་ནང་བཀའ་ཡི་བློན་ཆེན་བསྐོས།  དབུས་ཀྱི་མདུན་ས་ཆེན་མོ་བཙུགས།  མཛངས་བློན་བཞི་པས་བརྡ་སྤྲོད་བརྩམས།  ལྔ་པས་རི་ཁྱིམ་ཀླུང་དུ་ཕབ།  བོད་ཀྱི་གྲོང་སྡེ་གསར་དུ་བཅོས།ལྕགས་ཁྱིར་སྲོང་བཙན་དགུང་དུ་གཤེགས། དེ་ལྟར་ཆོས་རྒྱལ་སྲོང་བཙན་སྒམ་པོའི་སྐབས་སུ་ཤར་ཕྱོགས་ཐང་གི་རྒྱལ་ཁབ་དང་། ལྷོ་རྒྱ་གར།  ལྷོ་ནུབ་བལ་པོ།  ནུབ་བྱང་ལི་ཡུལ་སོགས་མཐའི་རྒྱལ་ཁམས་རྣམས་སུ་ཆོས་དང་རིག་གནས་ཀྱི་འབྲེལ་བ་བཙུགས།  ལྷག་པར་དུ་རྒྱ་གར་ནས་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་སོགས་གདན་དྲངས་ནས་བོད་ཡིག་ཏུ་བསྒྱུར་ནས་ནང་ཆོས་བོད་དུ་དར་བའི་དབུ་བརྙེས། ཞང་གསུམ་བློན་བཅས་དབུས་ཀྱི་འདུན་ས་འཛིན་ཞེས་པའི་ཞང་གསུམ་བློན་དང་བཞི་ནི། ༼མཁས་པའི་དགའ་སྟོན༽ལས། སྟོད་ན་འབྲོ་རྒྱལ་མཚན་སེང་གེ  སྨད་ན་མཆིམས་སྐྱེས་བཟང་སྟག་སྣ།   བར་ན་སྣ་ནམ་རྒྱལ་རྒན།  བློན་པོ་སྦས་སྐྱེས་བཟང་སྟག་སྣ་བཅས་ཞང་གསུམ།  བློན་པོ་གཅིག་བཅས་བཞི་ལ་ཞང་གསུམ་བློན་བཞི་ཟེར།ཞེས་གསལ། ཡང༼ལྡེའུ་ཆོས་འབྱུང༽ནང་།  ཞང་གསུམ་ནི།  སྣ་ནམ།  མཆིམས།  འབྲོ་གསུམ་དང་།  བློན་བཞི་ནི། ཁུ་དང་།  མགར།  སྦས།  འགོས་བཅས་ཡིན།ཞེས་གསལ།  དཔོན་རིགས་དེ་དག་གིས་གཙོ་བོར་བྱས་པའི་སྲིད་སྐྱོང་བའི་སྒྲིག་གཞི་རིམ་པ་མི་འདྲ་བ་དང་། ལས་འགན་མི་འདྲ་བའི་གྲོས་ཚོགས་ཁག་ནི། དགུང་བློན་བཞི་ནི། སྲོང་བཙན་སྒམ་པོའི་སྐབས་སུ་དགུང་བློན་ཆེ་བ་བཞིའམ་མེད་ཐབས་མེད་པའི་བློན་ཆེན་བཞི་ནི། མགར་སྟོང་བཙན།  ཐུ་མི་སམྦྷོཊ། འབྲི་སེ་རི་གུང་ཐུན།  སྙགས་ཁྲི་བཟང་ཡང་སྟོན་བཅས་ཡིན།  དགུང་བློན་འོས་འགན་ནི། ཕྱིའི་དགྲ་འདུལ་ཞིང་།  ཆོས་དང་རིག་གནས་སྤེལ་བའི་ཐབས་ཇུས་བསྐྱང་དགོས་པའོ།